Keskkonnaministeerium Teie 09.06.2023 nr 5-4/23/2545

keskkonnaministeerium@envir.ee Meie 29.06.2023 nr 4/116

**Arvamuse avaldamine kliimaministri määruse**

**„Ühiskanalisatsiooni juhitavate ohtlike ainete**

**nimekiri ja piirnormid“ eelnõu kohta**

Lugupeetud Kristen Michal**!**

Eesti Kaubandus-Tööstuskoda, Eesti Toiduainetööstuse Liit ja Eesti Keemiatööstuse Liit tänavad Keskkonnaministeeriumit võimaluse eest avaldada arvamust kliimaministri määruse „Ühiskanalisatsiooni juhitavate ohtlike ainete nimekiri ja piirnormid“ eelnõu kohta. Järgnevalt esitame oma kommentaarid ja ettepanekud eelnõu kohta.

**1. Ühiskanalisatsiooni juhitavate ohtlike ainete nimekiri**

Eelnõu § 1 sätestab ühiskanalisatsiooni juhitavate ohtlike ainete nimekirja ja piirnormid. Kokku on nimekirjas 73 ohtlikku ainet või ainerühma.

Teeme ettepaneku jätta sellest nimekirjast välja ohtlikud ained, mida ei ole reoveesektorist kordagi tuvastatud. Tartu Ülikooli poolt 2021. aastal koostatud uuringu „Ohtlike ainete piirnormide ajakohastamine reo ja heitvees“ tulemuste kohaselt ei ole reoveesektorist kordagi tuvastatud 13 ainet (alakloor, atrasiin, klorofenvinfoss, kloropürifoss, tsüklodieenpestitsiidid (aldriin, dieldriin, endriin, isodriin), heksaklorobutadieen, pentaklorobenseen, simasiin, trifluraliin, aklonifeen, bifenoks, tsübutriin, diklorofoss), mis sisalduvad eelnõu §-s 1. Viidatud uuringus on toodud välja, et nende ainete puhul ei ole Eestis hetkel tegelikku vajadust regulatsiooniks.

**Ettepanek:**

**Jätta eelnõu §-st 1 välja 13 eelnevalt nimetatud ainet, sest nende ainete piirnormide kehtestamiseks puudub praktiline vajadus. Kui aastate jooksul tekib vajadus nende ainete piirnormide kehtestamise järele, siis on alati võimalik vastavat määrust hiljem täiendada uute ainete ja piirnormidega.**

**2. Mõjude analüüs**

Eelnõu seletuskirjas (lk 9) on toodud välja, et ohtlike ainete voogude tõhusam kontroll aitab vähendada ohtlike ainete jõudmist keskkonda, eelkõige veekogudesse. Samas puudub mõjuanalüüsist hinnang selle kohta, kui palju võivad muudatuse tulemusena suureneda tööstus- ja tootmisettevõtete ning vee-ettevõtete kulud seoses proovide võtmise ja analüüsimisega ning kui palju suureneda laborite tulud. Samuti võivad muudatuse tulemusena suureneda Keskkonnaameti kulud seoses tõhusama kontrolliga.

**Ettepanek:**

**Palume seletuskirjas täiendada mõjude analüüsi selles osas, kui palju hinnanguliselt suurenevad tööstus- ja tootmisettevõtete, vee-ettevõtete kui ka Keskkonnaameti kulud seoses ohtlike ainete voogude tõhusama kontrolliga ning laborite tulud.**

**3. Laborite võimekus**

Seletuskirjast ei selgu, milline on Eestis asuvate laborite võimekus tuvastada eelnõu §-s 1 sätestatud ohtlikke aineid ja nende piirnorme. Soovime teada, kas Eestis asuvad laborid pakuvad vastavat teenust iga aine puhul ja vastava piirnormi ulatuses.

**Ettepanek:**

**Palume tuua seletuskirjas välja, milliste nimekirjas olevate ohtlike ainete puhul on Eestis asuvatel laboritel võimekus öelda, kas ja kui suures koguses sisaldab reovesi eelnõus väljatoodud nimekirjas olevaid ohtlikke aineid.**

**4. Eelnõu kohaldumine sademeveele**

Hetkel ei selgu eelnõust ega ka seletuskirjast, kas eelnõud tuleb kohaldada ka olukorras, kus sademevesi juhitakse lahkvoolsesse sademeveekanalisatsiooni. Meie hinnangul tuleks eelnõud kohaldada sademeveele vaid olukorras, kus sadevesi juhitakse ühisvoolsesse kanalisatsiooni. Põhjus peitub selles, et lahkvoolsesse sademeveekanalisatsiooni juhitava sademevee korral puuduvad puhastid, mis võimaldavad ohtlikke aineid sademeveest eemaldada. Seetõttu oleks mõistlik lahendus see, kui sellises olukorras kehtiksid ohtlike ainete suublasse juhtimise piirväärtused.

**Ettepanek:**

**Palume selgitada, kas eelnõu kohaldub ka siis, kui sademevesi juhitakse lahkvoolsesse sademeveekanalisatsiooni. Kui kohaldub, siis palume muuta eelnõu sõnastust selliselt, et see nii ei oleks.**

Loodame, et peate võimalikuks meie kommentaare ja ettepanekuid arvesse võtta.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

**Pöördumisega on liitunud:**

Eesti Toiduainetööstuse Liit

Eesti Keemiatööstuse Liit

Marko Udras marko.udras@koda.ee 6040070